Wapenwet: ‘Wysigings is nodig’ – GFSAGun Free SA (GFSA) het die voorgestelde wysigingswetsontwerp omtrent die besit van vuurwapens verwelkom. (Foto: David Levêque/Unsplash) Gun Free SA (GFSA) het die voorgestelde wysigingswetsontwerp omtrent die besit van vuurwapens verwelkom en sê dat dié wysigings ten doel het om die wet te versterk. Die wysigingswetsontwerp is Vrydag in die Staatskoerant gepubliseer en vir kommentaar oopgestel. “Deur die beskikbaarheid van vuurwapens te beperk, beperk jy ook die aantal vuurwapensterftes,” sê Adèle Kirsten, uitvoerende hoof van GFSA. Maroela Media het berig dat die wysigingswetsontwerp onder meer voorstel dat die wet gewysig word sodat “die aansoeker ’n geldige rede moet verskaf vir die besit van ’n vuurwapen en sodat geen vuurwapenlisensie uitgereik sal word vir selfverdedigingsredes nie”. Wysigings is ook gemaak wat betref aansoeke vir vuurwapenlisensies vir jag- en sportdoeleindes, asook die vervoer van wapens. Dít het hewige kritiek uit verskeie oorde ontlok. Die burgerregteorganisasie AfriForum sê onder meer dat dit gemeenskappe weerloos sal laat terwyl die landbouorganisasie AgriSA die konsepvoorstelle as “onverantwoordelik en irrasioneel bestempel”. Die DA het ook Dinsdag aangedui dat hy ’n petisie teen dié “drakoniese” wysigingswetsontwerp van stapel gestuur het. “Ons moet vuurwapeneienaarskap vir selfverdedigingsdoeleindes beskerm aangesien dit die laaste linie van verdediging vir talle Suid-Afrikaners is,” sê Andrew Whitfield, DA-lid van die parlement. Maar GFSA stem nie saam nie. “Waar is die bewyse? As handwapens doeltreffend was om mense veilig te hou, sou ons ’n baie veilige land gewees het. Meer as 60% van lande reik nie vuurwapenlisensies op grond van selfverdediging uit nie,” sê Kirsten. Daar is ook verskeie wysigings gemaak rakende die aansoeke van vuurwapenlisensies vir jag- en sportdoeleindes. Professionele jagters sal onder meer beperk word tot agt vuurwapenlisensies. Volgens Kirsten het talle mense dié afdelings misbruik om vuurwapens te bekom en gaan die beperkings ook met verhoogde aanspreeklikheid gepaard. “Jagverenigings sal onder meer getuigskrifte moet verskaf voordat ’n lisensie aan ’n persoon uitgereik kan word.” Verdere wysigings is ook rakende die vervoer van vuurwapens gemaak en dui onder meer aan dat ’n vervoerpermit verkry moet word voordat ’n vuurwapen vervoer mag word. Dít, sê Kirsten, bevorder veiligheid en verlaag die risiko dat sodanige vuurwapen vir ongewenste doeleindes vervoer of misbruik word. Sy sê dat die wysigings onder meer tot verhoogde aanspreeklikheid en verantwoordelikheid onder lede van die publiek, polisie en privaat sekuriteitsdienste sal lei. Die ministerie van polisie het Dinsdag gesê dat meer as 17 000 skriftelike skrywes reeds ingedien is nadat die wysigingswetsontwerp die afgelope naweek vir kommentaar oopgestel is. “Die belangstelling en die hoeveelheid kommentaar wat ons tot dusver ontvang het, dui aan dat Suid-Afrikaners hulle stemme wil laat hoor,” sê Lirandzu Themba, woordvoerder vir die polisieministerie. “Ons moedig mense aan om die huidige momentum vol te hou. Ons sal alle kommentare sorgvuldig deurwerk en waar nodig inkorporeer om die wet te versterk.” Hy sê voorts dat Suid-Afrikaners gerusstelling daarin moet vind dat die regering juis nie met dié wysigings Suid-Afrikaners probeer ontwapen nie en dat die besit van ’n vuurwapen ’n voorreg is wat die Vuurwapenwet moontlik gemaak het. Lede van die publiek het tot 4 Julie 2021 om kommentaar in te dien.